钦定古今图书集成/明伦汇编/宫闱典/第030卷 > 宣王后姜后
## 钦定古今图书集成/明伦汇编/宫闱典/第030卷 > 宣王后姜后

按《史记周本纪》不载。按《外纪》：乙未二十有二年，王
尝晏起。姜后脱簪珥，待罪于永巷，使其傅母通言于
王曰：“‘妾不才，至使君王乐色而忘德，失礼而晏起，乱
之兴自婢子始，敢请罪’。王曰：‘寡人不德，实自生过，非
夫人之罪也’。”自是勤于政事，早朝晏罢，卒成中兴之
名。

按《列女传》：周宣姜后，齐侯之女也，贤而有德，事非礼
不言，行非礼不动。宣王尝早卧而晏起，后夫人不出
于房。姜后既出，乃脱簪珥，待罪于永巷，使其傅母通
言于王曰：“妾不才，妾之淫心见矣。至使君王失礼而
晏朝，以见君王之乐色而忘德也。夫苟乐色必好奢，
好奢必穷乐。穷乐者，乱之所兴也。”原乱之兴，从婢子
“起。婢子生乱，当服其辜。敢请婢子之罪，唯君王之命！”
王曰：“寡人不德，实自生过。过从寡人起，非夫人之罪
也。”遂复姜后而勤于政事，早朝晏退，继文、武之迹，兴
周室之业，卒成中兴之名，为《周世宗》。